કાનપુરઃ ટીમ ઇન્ડિયાની ઐતિહાસિક ૫૦૦મી ટેસ્ટના ત્રીજા દિવસે ગ્રીનપાર્કના મેદાન પર એ બોલ જોવા મળ્યો, જેને જોઈ બધા ક્રિકેટ ચાહકો આશ્ચર્યમાં ગરકાવ થઈ ગયા. એક એવો બોલ, જે ક્રિકેટમાં ૨૩ વર્ષ બાદ ફરીથી જોવા મળ્યો. અશ્વિને કેન વિલિયમ્સનને આવા બોલ પર પેવેલિયન ભેગો કરી દીધો. ૨૩ વર્ષ પહેલાં ઓસ્ટ્રેલિયાના મહાન સ્પિનર શેન વોર્ને જે બોલ પર ઈંગ્લેન્ડના માઇક ગેટિંગને બોલ્ડ કર્યો હતો એ બોલને ‘બોલ ઓફ ધ સેન્ચુરી’ એવું નામ આપવામાં આવ્યું હતું. અશ્વિને ફેંકેલા બોલની ફક્ત ભારતીયોએ જ નહીં, બલકે ન્યૂઝીલેન્ડના બેટ્સમેનોએ પણ પ્રશંસા કરી. અશ્વિનના એ બોલે વિશ્વના શાનદાર બેટ્સમેનમાંના એક કેન વિલિયમ્સનને પણ હેરાન-પરેશાન કરી નાખ્યો. અશ્વિનનો એ બોલ લગભગ ૪૫ ડિગ્રી પર ઘૂમ્યો. અશ્વિનનો એ બોલ સ્ટમ્પથી લગભગ દોઢ ફૂટ બહાર પડ્યો અને જબરદસ્ત ટર્ન સાથે મિડલ-ઓફ સાથે ટકરાયો.